b'\n_START_ARTICLE_\nVarvara Stepanova\n_START_SECTION_\nBiografija\n_START_PARAGRAPH_\nGim\xc4\x97 1894\xc2\xa0m. lapkri\xc4\x8dio 9 d. Kaune, valdinink\xc5\xb3 \xc5\xa1eimoje. 1910 \xe2\x88\x92 1913 m. mok\xc4\x97si Kazan\xc4\x97s dail\xc4\x97s mokykloje, ta\xc4\x8diau jos nebaig\xc4\x97 ir i\xc5\xa1vyko \xc4\xaf Maskv\xc4\x85. Nuo 1916 m. V. Stepanova Maskvoje prad\xc4\x97jo gyventi kartu su savo b\xc5\xabsimuoju vyru Aleksandru Rod\xc4\x8denko (pora susituok\xc4\x97 1942 m.), su kuriuo mok\xc4\x97si kartu Kazan\xc4\x97s dail\xc4\x97s mokykloje. 1915-1917 m. ji dirbo dailininko Konstantino Juono studijoje, lank\xc4\x97 Stroganov\xc5\xb3 dail\xc4\x97s mokykl\xc4\x85. J\xc4\x85 r\xc4\x97m\xc4\x97 Vasilijus Kandinskis._NEWLINE_1917 m. V. Stepanova prad\xc4\x97jo kurti beobjektin\xc4\x99 poezij\xc4\x85, paremt\xc4\x85 skiemen\xc5\xb3 skamb\xc4\x97jimo ekspresyvumu. 1918 m. ji paruo\xc5\xa1\xc4\x97 grup\xc4\x99 ranka kurt\xc5\xb3 knyg\xc5\xb3 \xc5\xa1i\xc5\xb3 eili\xc5\xb3 pagrindu. \xc5\xa0ias knygas galima laikyti atskirais grafikos k\xc5\xabriniais, artimais futuristinei Olgos Rozanovos ankstesniems darbams, tik V. Stepanova daugiau eksperimentavo. Pavyzd\xc5\xbeiai: poemos Zigra Ar ir Gaust Chaba._NEWLINE_1921 m. V. Stepanova dalyvavo garsiojoje \xe2\x80\x9e5 x 5 = 25\xe2\x80\x9c abstraktaus meno parodoje Maskvoje ir netrukus tapo reik\xc5\xa1minga rusi\xc5\xa1kojo avangardo fig\xc5\xabra. \xc5\xa0liejosi prie konstruktyvist\xc5\xb3. Jos paveikslai \xe2\x80\x9e\xc5\xa0okan\xc4\x8dios fig\xc5\xabros baltame fone\xe2\x80\x9c (1920 m.), \xe2\x80\x9eDvi fig\xc5\xabros\xe2\x80\x9c (1921 m.) ir kiti darbai dabar eksponuojami garsiuose pasaulio muziejuose: Niujorko \xc5\xa1iuolaikinio meno muziejuje, Nacionalin\xc4\x97je Tretjakovo galerijoje Maskvoje, Thyssen-Bornemisza muziejuje Madride. 1920 \xe2\x88\x92 1930 m. laikotarpiu V. Stepanova bendradarbiavo su \xc4\xafvairi\xc5\xb3 meno \xc5\xbeurnal\xc5\xb3 redakcijomis, ruo\xc5\xa1\xc4\x97 spaudai fotomonta\xc5\xbeus, kolia\xc5\xbeus. Taip pat u\xc5\xbesi\xc4\x97m\xc4\x97 tekstil\xc4\x97s dizaino k\xc5\xabryba, 1929 m. u\xc5\xbe pasiekimus \xc5\xa1ioje srityje laim\xc4\x97jo priz\xc4\x85 Kasdien\xc4\x97s tarybin\xc4\x97s tekstil\xc4\x97s parodoje Tretjakovo galerijoje. Nuo 1922 m. V. Stepanova bendradarbiavo su teatrais, k\xc5\xabr\xc4\x97 teatrines dekoracijas, tarp j\xc5\xb3 \xe2\x88\x92 Revoliucijos teatre V. Mejerholdo pastatytai pjesei \xe2\x80\x9eTarelkino mirtis\xe2\x80\x9c. 1920 \xe2\x88\x92 1925 m. d\xc4\x97st\xc4\x97 Krupskajos socialinio \xc5\xa1vietimo akademijoje._NEWLINE_Po 1930 m. V. Stepanova buvo vis labiau paveikta TSRS propaguotos meno estetikos, sumi\xc5\xa1usios su valstyb\xc4\x97s politikos propaganda, pavyzd\xc5\xbeiui, fotokolia\xc5\xbeas \xe2\x80\x9ePirmojo penkme\xc4\x8dio plano rezultatai\xe2\x80\x9c (1932 m.). Kartu su A. Rod\xc4\x8denko ji apipavidalino TSRS oficiozinius leidinius, pavyzd\xc5\xbeiui, \xc5\xbeurnal\xc4\x85 \xe2\x80\x9eTSRS statybose\xe2\x80\x9c (leistas 5 kalbomis tarp 1931 ir 1941 m.). 1941 m. V. Stepanova buvo evakuota nuo karo \xc4\xaf Perm\xc4\x99 (tuo metu pavadinimu Molotovas), kur 1942 m. i\xc5\xa1tek\xc4\x97jo u\xc5\xbe A. Rod\xc4\x8denko. Po karo toliau dirbo su vyru, pavyzd\xc5\xbeiui, fotoalbumai \xe2\x80\x9eM\xc5\xabs\xc5\xb3 T\xc4\x97vyn\xc4\x97s kinematografija\xe2\x80\x9c, \xe2\x80\x9e5 darbo rezerv\xc5\xb3 metai\xe2\x80\x9c (1945), \xe2\x80\x9e25 metai Kazachstano TSR\xe2\x80\x9c (1947), \xe2\x80\x9e300 met\xc5\xb3 Ukrainos susivienijimui su Rusija\xe2\x80\x9c (1953). V. Stepanova mir\xc4\x97 1958\xc2\xa0m. gegu\xc5\xbe\xc4\x97s 20 d. Maskvoje, palaidota Novo Donskio kapin\xc4\x97se. Didel\xc4\x97 V. Stepanovos ir A. Rod\xc4\x8denko k\xc5\xabrini\xc5\xb3 kolekcija yra Pu\xc5\xa1kino muziejaus priva\xc4\x8di\xc5\xb3 kolekcij\xc5\xb3 skyriuje Maskvoje.'